Ief a Napisten és követői a Fejedelem Földjén

**Ief hite** egy délről érkező monoteista vallás volt, mely a IV. Birodalmi Évben érte el a Fejedelem Földjét. Az évek során számos polgár sajátította el tanait és vált a hit követőjévé.

A harcias és aszketikus vallás központjában Ief, a Perzselő Napisten állt. Hívei szigorú szakrális, illetve önmegtartóztató világi élettel, továbbá napi imádsággal hódoltak istenüknek.

## A hit pillérei

Ief ragyogó szemű hívei szigorú keretek közt töltötték életüket, ezzel fejezve ki feltétlen hódulatukat istenük előtt. A napisten egyháza öt előírást támasztott mindenki felé, aki csatlakozott a kultuszhoz.

### Egység

Ief hívei életükkel esküdtek, hogy Ief az egyetlen igaz isten a és haláluk napjáig őt és csakis őt szolgálják.

### Háromság

Ief hívei napi háromszor körmenetet tartva és imával dicsőítették urukat. Reggel, mikor hálát adtak a Napnak, hogy ismét felkelt és nem hagyta őket sötétségben; délben, mikor hatalma tetőzik; este, mikor búcsúzik, illetve könyörgéssel kérik, hogy térjen vissza másnap ismét.

### Gondviselés

Az egyház megkövetelte a közösségi adót, melyből befolyó aranytallérokkal a szegényeket és rászorulókat segélyezte a gyülekezet.

### Hajit

Szent hadjárat és hittérítés, ahol a hívek kötelesek új testvéreket toborozni az egyház kötelékébe.

### Zarándoklat

Hit minden tagjának, életében egyszer zarándoklatot kellett tennie a Napfény Dombjára, hol Ief először nyilatkozott meg első prófétájának, Abdul al-Hioufnak.

## Első hírnökök

Ief Napimádó papjai a IV. Birodalmi Év első napjaiban érkeztek Hegyhon fővárosába. Köztük volt McToby el-Zubramawi és Jagos ag Yshed. A két hittérítő hamarosan rangos pártfogót nyert meg a vallásnak. Magas politikai körökből egyenesen az idősödő helytartót, Prostedamus-t térítették meg; a politikus, aki az előző Birodalmi Évben számos alkalommal bizonyíthatta hűségét és szeretetét a népe iránt, az új térhódító vallás hívei közt imádkozott, emellett új nevet vett fel és megparancsolta, hogy a Napfény Prófétájának szólítsák.

A komoly politikai befolyással bíró hittérítő csoport így már felkészülten állt szembe ellenfeleivel. Bőven voltak haragosaik, hiszen velük egy időben két másik vallás térítői is híveket kezdtek toborozni Hegyhonban: a Szent Üstökös hite és Seyaluna papnői. Ezt az időszakot említi a hegyhoni történelem úgy, mint a Három vallás háborúja.

A IV. Birodalmi Év viharos, nemzetközi konfliktusokkal sűrűn tűzdelt napjai végül végett vetettek a vallások rivalizálásának. Az év közepén a hittérítők Prostedamus-sal, a Napfény Prófétájának vezetésével elhagyták az országot és a vallás ősforrását keresve délre zarándokoltak. Éveknek kellett eltelnie, hogy a Napisten hívei ismét meghatározó szerepet játszhassanak az ország történelmében.

## A hit szerepe a Lidércháborúkban

Jagos ag Yshed, miután megjárta zarándoklatát és szent hajitot hirdetve harcolt Baljic McToby kormányzó oldalán, első látogatása után öt esztendővel visszatért Hegyhon földjére, hol hon- és hithű hadsereget szervezett I. Jay király számára.

A Lidércháborúk lezárásának kulcspontjához is szorosan kapcsolódik a vallás és rajta keresztül egy Ief pap, Nasdaah. A háború utolsó heteiben Hegyhon vesztésre állt a fegyverkezési versenyben Torremorral szemben. Zarik, Hegyhon uralkodója válaszképpen maga is szakembereket hívott az országba, hogy lépést tudjon tartani a torremoriakkal. Egy fiatal bombaszakértő, Dujker, a Malaza légió főtűzszerésze és csapata parancsot kapott, hogy fejlesszen ki egy olyan robbanószerkezetet, ami a Fejedelem Földjének eddigi történelmében példa nélküli pusztításra képes. A X. Birodalmi Év 19. napján, Nasdaah önként jelentkezett, hogy a fegyvert Torremor területére juttassa és a lehető legnagyobb pusztítást végezze el Torremor "hitetlen" lakosságában. Nasdaah számára ez a tett a hajit teljes beteljesítését jelentette, és ezzel a véres cselekedettel mind a két ország és mind a vallás történelmében véres nyomott hagyott.